The Graduate School of Korean Studies

2018학년도 제2학기 학위청구논문 제출 자격시험 박사과정 한문 시험 문제지 (시험시간120분)

※ 아래의 문장을 우리말로 번역하시오.(20점X5=100점)

1. 梁惠王曰, 晉國, 天下莫强焉, 叟之所知也. 及寡人之身, 東敗於齊, 長子死焉, 西喪地於秦七百里, 南辱於楚, 寡人, 恥之, 願比死者, 一洒之, 如之何則可. 孟子對曰, 地方百里而可以王. 王如施仁政於民, 省刑罰, 薄稅斂, 深耕易耨, 壯者以暇日, 修其孝悌忠信, 入以事其父兄, 出以事其長上, 可使制梃, 以撻秦楚之堅甲利兵矣. 彼奪其民時, 使不得耕耨, 以養其父母, 父母凍餓, 兄弟妻子離散. 彼陷溺其民, 王, 往而征之, 夫誰與王敵. 故曰仁者, 無敵, 王請勿疑.

2. 第四十九憲康大王之代, 自京師至於海内, 比屋連墻, 無一草屋. 笙歌不絶道路, 風雨調於四時. 於是, 大王遊開雲浦(在鶴城西南, 今蔚州), 王將還駕. 晝歇於汀, 過忽雲霧冥曀, 迷失道路. 恠問左右, 日官奏云, 此東海龍所變也, 宜行勝事以解之. 於是, 勅有司爲龍刱佛寺近境. 施令已出, 雲開霧散. 因名開雲浦. 東海龍喜乃率七子, 現於駕前, 讃德獻舞奏樂. 其一子隨駕入京, 輔佐王政, 名曰處容. 王以美女妻之, 欲留其意, 又賜級干職. 其妻甚美, 疫神欽慕之, 變爲人, 夜至其家, 竊與之宿. 處容自外至其家, 見寢有二人, 乃唱歌作舞而退.

3. 二十六年 夏四月 御內殿, 召大匡朴述希, 親授訓要曰, 朕聞, 大舜耕歷山, 終受堯禪, 高帝起沛澤, 遂興漢業. 朕亦起自單平, 謬膺推戴. 夏不畏熱, 冬不避寒, 焦身勞思, 十有九戴, 統一三韓, 叨居大寶二十五年, 身已老矣. 第恐後嗣, 縱情肆欲, 敗亂綱紀, 大可憂也. 爰述訓要, 以傳諸後, 庶幾朝披夕覽, 永爲龜鑑. 其一曰我國家大業, 必資諸佛護衛之力, 故創禪敎寺院, 差遣住持焚修, 使各治其業. 後世, 姦臣執政, 徇僧請謁, 各業寺社, 爭相換奪, 切宜禁之.

4. 天下之所可畏者, 唯民而已. 民之可畏, 有甚於水火虎豹, 在上者方且狎馴而虐使之, 抑獨何哉. 夫可與樂成而拘於所常見者, 循循然奉法役於上者, 恒民也, 恒民不足畏也. 厲取之而剝膚椎髓, 竭其廬入地出, 以供无窮之求, 愁嘆咄嗟, 咎其上者, 怨民也, 怨民不必畏也. 潛蹤屠販之中, 陰蓄異心, 僻倪天地間, 幸時之有故, 欲售其願者, 豪民也, 夫豪民者, 大可畏也.

5. 杞國有人憂天地崩墜, 身亡所寄, 廢寢食者. 又有憂彼之所憂者. 因往曉之曰, 天, 積氣耳, 亡處亡氣, 若屈伸呼吸, 終日在天中行止, 奈何憂崩墜乎. 其人曰, 天果積氣, 日月星宿不當墜邪. 曉之者曰, 日月星宿, 亦積氣中之有光耀者, 只使墜, 亦不能有所中傷. 其人曰, 奈地壞何. 曉者曰, 地積塊耳, 充塞四虛, 亡處亡塊, 若躇步跐蹈, 終日在地上行止, 奈何憂其壞. 其人舍然大喜, 曉之者亦舍然大喜.

한  국  학  대  학  원